Елисавета Багряна
Сянката

chitanka.info

Коя си — спътник вечен — мъж или жена?

Мой враг ли си или приятел неизменен?

Различна си и всякога една —

ти — неразлъчна вяра ли, или съмнение?

В петното слънчево на срещната стена,

в зори се вдигаш с мен заруменена

и удължена в лампената светлина

среднощ като съпруга лягаш с мене.

Вървя ли, винаги ме следващ към деня

и винаги ме водиш към нощта —

привърженица на живота и съня.

Коя си — любовта, съдбата, съвестта?

Кога умра, дали ще легнеш с мене в гроба —

като вдовица древна — и прокоба?

Издание: Елисавета Багряна. „Амазонка. Избрана лирика в два тома.“ „Български писател“. С. 1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.